રાજકોટની હોટલના ચોથા માળેથી નીચે પટકાતા દોઢ વર્ષની બાળકીનું મોત | નવગુજરાત સમય
રાજકોટની હોટલના ચોથા માળેથી નીચે પટકાતા દોઢ વર્ષની બાળકીનું મોત
ગોંડલ રોડ સ્થિત પાઈનવિન્ટા હોટેલમાં ઘટના બનતાં ખુશીનો માહોલ ગમમાં ફરેવાયો
રાજકોટના ગોંડલ રોડ સ્થિત એક હોટલના ચોથા માળેથી દોઢ વર્ષની બાળકી નીચે જમીન પર પટકાતા તેનું કમકમાટીભર્યું મોત નિપજ્યું છે. સમગ્ર મામલાની જાણ પોલીસને થતાં પોલીસ કાફલો ઘટનાસ્થળે દોડી ગયો હતો. ઘટના સ્થળ પર પંચનામાની કાર્યવાહી ભક્તિનગર પોલીસ દ્વારા પૂર્ણ કરવામાં આવી છે. તેમજ કાર્યવાહી પૂર્ણ થતા માસૂમ બાળકીની લાશને પોસ્ટ મોર્ટમ અર્થે રાજકોટ સિવિલ હોસ્પિટલ ખાતે ખસેડવામાં આવી હતી. પીએમ પૂર્ણ થયા બાદ બાળકીની લાશને તેના પરિવારજનોને સોંપવામાં આવી છે.
આ ઘટના અંગે પ્રાપ્ત માહિતી મુજબ, રાજકોટ શહેરના ભક્તિનગર પોલીસ સ્ટેશન વિસ્તારમાં આવેલા ગોંડલ રોડ પર પાઈનવિન્ટા નામની હોટલ આવેલી છે. હોટલમાં માંગલિક પ્રસંગ ચાલી રહ્યો હતો. આ દરમિયાન નિત્યા ગોહિલ નામની દોઢ વર્ષની બાળકી ચોથા માળેથી ગ્રાઉન્ડ ફ્લોર પર પડી જતા તેનું ઘટના સ્થળે જ મોત નીપજ્યું હતું.
આ સમગ્ર ઘટના હોટેલના સીસીટીવીમાં કેદ થતાં અરેરાટીભર્યાં દૃશ્યો સામે આવ્યાં છે. સીસીટીવીમાં જોઇ શકાય છે કે બાળકી નીચે પટકાઇ છે ત્યારે ઉછળીને જમીન પર પડે છે. બાદમાં શરીર ઊંધું થઇને જમીન પર પટકાઇ છે. ACP એચ.એલ. રાઠોડે જણાવ્યું હતું કે, બાળકી ચોથા માળે રમી રહી હતી ત્યારે તેના માતા-પિતા મોબાઇલમાં વ્યસ્ત હતા.
હોટેલના રૂમની બારીમાંથી બાળકી નીચે પટકાઈ હતી અને ખાનગી ડ્રાઇવરને જાણ થતાં તેણે બૂમો પાડતાં હોટલના કર્મચારીઓ એકઠા થઇ ગયા હતા અને તેની માતાને જાણ કરવામાં આવી હતી. બાદમાં સારવાર માટે હોસ્પિટલ ખસેડાઇ હતી, પરંતુ ટૂંકી સારવાર બાદ નિત્યાનું મોત નીપજ્યું હતું.